Anthony Albanese

Anthony Norman Albanese, født 2. mars 1963, er en australsk politiker som er den 31. og sittende statsminister i Australia. Han har vært leder for Australian Labor Party (ALP) siden 2019 og parlamentsmedlem for ALP siden 1996. Han var statsråd i regjeringen til Kevin Rudd fra 2007 til 2010 og i regjeringen til Julia Gillard fra 2010 til 2013. Da Kevin Rudd dannet ny regjering i juni 2013 ble han visestatsminister fram til regjeringen gikk av i september samme år.

Albanese er født i Sydney og har studert økonomi ved University of Sydney. Han meldte seg inn i det sosialdemokratiske APL i studietiden og ble i 1996 valgt inn i parlamentet som representant for valgdistriktet Division of Grayndler i delstaten New South Wales. Etter valget i 2007 ble han utnevnt til Leader of the House, den regjeringsoppnevnte lederen for Representantenes Hus i det australske parlamentet. Han ble samtidig utnevnt til statsråd for infrastruktur og regional utvikling. I 2013 ble han nestleder i partiet ALP og også utnevnt til visestatsminister i perioden fra juni til september da den liberale koalisjonen under ledelse av Tony Abbott overtok regjeringsmakten.

I 2019 tapte ALP valget og daværende leder i ALP, Bill Shorten gikk av. Albanese ble valgt til partiets leder og ble også opposisjonsleder i parlamentet.

Ved parlamentsvalget i 2022 ledet Albanese sitt parti til valgseier over Scott Morrisons liberale koalisjon. Han ble tatt i ed som Australias statsminister 23. mai 2022.

Referanser 

Sosialdemokratiske ledere
Australske statsministre
Personer fra Sydney